หุ้นไทยร่วงตามเอเชีย
ตลาดหุ้นแดงเถือกทั่วเอเชียเช้าวันที่ 20 ม.ค.ตลาดฮ่องกงดิ่งลงแรงกว่า300 จุดหรือ1.2% ส่วนตลาดหุ้นไทยลดลง 4.35จุดซื้อขายบริเวณ 1,030 จุด ตามแรงขายหุ้นตัวใหญ่ในกลุ่มพลังงาน ธนาคารพาณิชย์
20 ม.ค. 2554

ตลาดหุ้นแดงเถือกทั่วเอเชียเช้าวันที่ 20 ม.ค.ตลาดฮ่องกงดิ่งลงแรงกว่า300 จุดหรือ1.2% ส่วนตลาดหุ้นไทยลดลง 4.35จุดซื้อขายบริเวณ 1,030 จุด ตามแรงขายหุ้นตัวใหญ่ในกลุ่มพลังงาน ธนาคารพาณิชย์ 
หุ้นปตท.(PTT)ที่บวกแรงมา 2 วันติดต่อกันรวม 14 บาทต่อหุ้น เช้าวันที่ซื้อขายบริเวณ 337บาท ลดลง5 บาท หลังจากราคาน้ำมันในตลาดโลกลดลง 52เซนต์ ปิดที่ 90.86 เหรียญสหรัฐต่อบาร์เรล แม้ว่านักวิเคราะห์และตลาดต่างคาดการณ์แนวโน้มผลการดำเนินงานที่ดีขึ้นมากของบริษัทปตท.ในเครือ และยังมีข่าวเรื่องปัญหาแหล่งมอนทาราของบริษัทปตท.สำรวจและผลิตปิโตรเลียม(PTTEP)น่าจะคลี่คลายลงด้วยดีและแหล่งนี้จะกลับมาผลิตเชิงพาณิชย์ได้ในปลายปีนี้ก็ตาม จึงมีคำแนะนำให้ซื้อหุ้น PTT และ PTTEP 
ส่วนกลุ่มธนาคารพาณิชย์ที่ดาหน้าทยอยประกาศผลกำไรสุทธิสูงในปี2553  เช่น ธนาคารไทยพาณิชย์(SCB) กำไรสุทธิกว่า 2.4 หมื่นล้านบาท และธนาคารกสิกรไทย(KBANK) กำไรสุทธิ 2 หมื่นล้านบาทเติบโตถึง36% ราคาหุ้นSCB เริ่มทรงตัวแถว101.50บาท
นักลงทุนกลับมาให้ความสนใจหุ้นยาง นำโดย บริษัท ศรีตรังแอโกรอินดัสทรี(STA) ราคาหุ้นบวกมา50สตางค์ ซื้อขายบริเวณ 38.75 บาท รวมถึงหุ้นพัฒนาอสังหาริมทรัพย์บางตัว 
นักวิเคราะห์ระบุว่า วันนี้ตลาดหุ้นคงอ่อนตัวลงตามภูมิภาคและจะต้องจับตา การรายงานตัวเลขเศรษฐกิจไตรมาส4  ของประเทศจีน ว่าตัวเลขที่ออกมาหรือมาตรการที่จะมีตามมานั้นเป็นบวกหรือลบกับตลาดหุ้นจีนหรือไม่ ซึ่งจะส่งผลตรงมาถึงตลาดหุ้นไทยด้วย